**ZÁPISNICA**

zo stretnutia Občianskej rady Radvaň v Banskej Bystrici,

konaného dňa 12.1.2016

**PROGRAM**

1. Otvorenie zasadnutia občianskej rady

2. Slovo pre hostí

3. Informovanie o zasadnutí Výboru mestských častí

4. Detský karneval

5. Ihriská a športovisko v areáli školy

6. Zriadenie spoločenského centra

7. Rôzne

*Prítomní členovia a hostia*

*Členovia:* Daniel Hanko, Miroslava Kamenská, Anna Povinská, Soňa Orosová, Marián Lietava, Ján Chlumecký, Erika Karová, Anton Jankovič, Lenka Lapinová, Gabriela Tokárska, Tomáš Teicher, Martin Patúš, Dušan Bók, Anna Švecová,

*Hostia*: Ján Vicen, Pavel Oros

1. **Otvorenie zasadnutia občianskej rady**

Pán Hanko otvoril zasadnutie občianskej rady a predstavil program zasadnutia. Ospravedlnili sa – pani poslankyňa Priehodová a členovia – p. Miškár, p. Novanský, p. Rusnák.

1. **Slovo pre hostí**

Pán Jankovič predstavil členom rady pána Jána Vicena, predsedu Turistického klubu Senior Radvaň. Pán Jankovič s pánom Vicenom rokoval o možnej spolupráci medzi turistickým klubom a občianskou radou. Pán Vicen predstavil členom program a ciele turistického združenia. Odbornú garanciu aktivít klubu zabezpečuje Občianske združenie Inverzia, v ktorom je p. Vicen predsedom. Členovia obč. rady vyjadrili ochotu pomôcť s propagáciou aktivít združenia. Informácie o klube už možno nájsť na web stránke občianskej rady, a členovia rady pomôžu aj s propagáciou na vývesných tabuliach na sídlisku, ktorú má na starosti p. Karová.

 **3. Informovanie o zasadnutí Výboru mestských**

 **častí**

Pani Kamenská a pani Karová informovali o zasadnutí Výboru mestských častí (volebný obvod č. 4), ktorý zasadal 12.1. V tomto roku nedôjde k veľkým zmenám zúčtovania výdavkov občianskych rád. Kontaktnou osobou (zo strany mesta) pre vyúčtovanie bude účtovníčka pani Vladimíra Áčová, nie už predseda VMČ p. Kašper. Pani Áčovej treba odovzdať doklady na vyúčtovanie do 7 dní od dátumu uskutočnenia podujatia. Ako doklad sa bude uznávať jedna z nasledovných možností:

• faktúra

• doklad z registračnej pokladnice

• zmluva o dielo

Mesto má lehotu na spracovanie dokladu 20 dní, pričom obč. rada musí dodržať po dohode 7-dňovú lehotu. Oneskorené zúčtovanie spôsobí blokovanie peňazí na ďalšie akcie. Objednanie, obstaranie a zúčtovanie využitia mestských zariadení (ako napr. ihriská) bude mať na starosti ZAaRES.

Ďalším bodom zasadnutia výboru bolo budovanie garáží na Šalgotariánskej ulici. Pani Kamenská pripomenula, že podobná diskusia čaká zrejme aj obyvateľov Radvane. Diskusia na zasadnutí výboru ukázala, že medzi obyvateľmi sa objavili rôzne názory na pripravované riešenie zo strany investora. Pani Karová informovala, že po celkovom zúčtovaní roka 2015 skončila rada s hospodárskym

výsledkom +25 eur.

1. **Karneval**

Pani Karová oboznámila prítomných s pripravovanou akciou Radvanský detský karneval. Pani Povinská oboznámila členov s vybavovaním priestorov na karneval. Podujatie sa uskutoční v priestoroch školy 20.2. 2015. Vyjadrila nespokojnosť s tým, ako neústretovo pristupuje vedenie školy (riaditeľka p. Príbojová) k mimoškolským podujatiam v budove školy. Podujatia sú organizované dobrovoľníkmi a mimoškolskými organizáciami, teda nespôsobujú starosti škole. Nie je dôvod, aby vedenie školy aktivity dobrovoľníkov sťažovalo, alebo nepodporovalo. Slúžia pre deti navštevujúce školu, alebo pre deti z blízkeho

okolia. Ďalší členovia rady vyjadrili nespokojnosť s tým, ako škola zanedbáva svoj vlastný majetok (napr. sociálne zariadenia, zanedbaný športový areál). Pán Jankovič pripomenul, že má dobrú skúsenosť so zástupcom školy pánom Babjakom, ktorý bol pri príprave mimoškolských aktivít ústretový a nápomocný. Na predošlom stretnutí rady (december 2015) spomenul aj to, že škola sa pokúšala niekoľkokrát rekonštruovať areál, ale nestretla sa s podporou kompetentných inštitúcií (viď zápisnica z 1.12.2015).

Pani Karová nechala kolovať plagát - pozvánku na februárový detský karneval. Vyzvala prítomných na zapojenie sa do prípravy a organizácie tohto podujatia. Predstavila predbežný program na podujatie.

1. **Ihriská a športovisko v areáli školy**

*Detské ihrisko v areáli ZŠ Radvanská*

Pani Kamenská pripomenula, že ihrisko bolo postavené vďaka aktivite dobrovoľníkov – členov občianskej rady a občianskeho združenia. Musí teda slúžiť verejnosti a nemôže byť uzavreté len pre potreby školy. Pán Chlumecký navrhuje, aby sa zamykalo aspoň v nočných hodinách, na ochranu pred vandalmi. Pani Kamenská ocenila, že odkedy je v areáli detské ihrisko, je v ňom cez deň bezpečnejšie, viac ľudí, čo zabraňuje zdržiavaniu sa vandalov.

*Rekonštrukcia športového areálu*

Pán Jankovič navrhol, aby občianska rada sledovala vývoj rekonštrukcie športového areálu školy. Kompetentné orgány by mali cítiť tlak a zároveň aj podporu zo strany občanov. Ďalej informoval o tom, že dňa 18.12. 2015 prebehla kolaudácia ihriska.

**Poverenie: Občianska rada poverila pána Jankoviča, aby v mene rady sledoval vývoj a plánovanie rekonštrukcie areálu.**

V mene rady bude v kontakte s kompetentnými inštitúciami, prípadne im bude pomáhať a informovať o vývoji občiansku radu. Pán Jankovič dodal, že Ústav hlavného architekta by mal do konca januára vypracovať štúdiu o športovom areáli.

1. **Zriadenie spoločenského centra**

Pán Jankovič upozornil členov rady, že v týchto dňoch sa na meste pripravuje štúdia využitia priestorov základných škôl a škôlok. Je to príležitosť pre obyvateľov, požiadať mesto o zriadenie spoločenského centra. ZŠ Radvaň má k dipozícii nevyužité priestory. Členovia rady diskutovali, či je vhodnejšie požiadať o komunitné centrum, alebo tzv. denné centrum pre seniorov. Členovia sa dohodli, že žiadosť bude formulovaná všeobecne s tým, že sa požiada o priestor v škole na spoločenské centrum. Neskôr, po dohode, sa upresní jeho charakter.

**Poverenie: Pán Jankovič (v kontakte s pánom predsedom Hankom) pošle žiadosť na mesto o poskytnutie priestoru v areáli školy pre potreby spoločenského centra do konca februára 2016.**

Členovia rady pozvú na ďalšie stretnutie nasledovných hostí:

• Mgr. Milan Beňačka, PhD. - vedúci školského úradu

• Ing. Mária Filipová – vedúca odboru sociálnych vecí

• zástupca Komunitného centra Fončorda – Ing. Silvia Žabková pomôže s praktickými radami pri vytváraní spoločenského centra.

S pozvanými hosťami sa bude diskutovať ohľadom prípravy spoločenského centra.

V súvislosti so zriaďovaním centra sa prehodnotila aj ponuka CVČ Yamaha využívať ich miestnosti. Prítomní členovia sa dohodli, že zatiaľ budú na stretávanie využívať priestory SZU (Slovenská zdravotnícka univerzita), pokiaľ sa nevyrieši otázka zriadenia nového centra. To ale nebráni spolupráci občianskej rady s CVČ pri príprave rôznych podujatí.

P. Karová informovala o chode a momentálnom fungovaní komunitného centra Fončorda.

1. **Rôzne**

Pán Jankovič odovzdal Pavlovi Orosovi pamätnú cenu (futbalovú sošku), ako poďakovanie za jeho dobrovoľnícku prácu na futbalovom turnaji „O Radvanský pohár.“ Pán Hanko upozornil, že mesto nekontroluje dostatočne stavebné práce na sídlisku. Po rekonštrukcii bytovky na Bernolákovej ulici (nepárne čísla) ostali zdevastované trávniky, ktoré si staviteľ po sebe neupravil. Pán Hanko upozornil na to, že pri kontrole trávnikov sa nepristupuje rovnako. Upozornil aj na mliekomat osadený oproti Novamedu, ktorý nemal povolené zásahy do trávnika (pruhy pre prístup mliekarov), zatiaľ čo kontrola po rekonštrukčných prácach panelákov

zlyháva.

Členovia rady vyjadrili sklamanie z toho, že sa nepodarilo vyriešiť diaľničný uzáver z R1 na sídlisko v prospech požiadaviek obyvateľov. Mestu sa nepodarilo vybudovať ani protihlukovú stenu z R1, napriek predchádzajúcim sľubom. Pani Kamenská spomenula, že hluk spôsobujú na sídlisku aj zátarasy – označovanie krajníc

na ceste.

Pán Hanko informoval a došlom liste pre členov občianskej rady od p. Ružinyho a p. Švecová ho prečítala členom nahlas. Na list písomne odpovie p.Lapinová v mene členov OR.

Pán Lietava informoval o sťažnostiach občanov na trčiace bilboardy popri chodníku pod budovou starého Tesca.

1. **Poverenia**

**pán Jankovič** – zašle žiadosť o zriadenie spoločenského centra pre obyvateľov Radvane v priestoroch základnej školy Radvanská 1.

**pán Jankovič** - poverenie v mene občianskej rady sledovať vývoj rekonštrukcie športového areálu Radvanskej školy. Byť v kontakte s kompetentnými osobami, prípadne im pomáhať a informovať o vývoji občiansku radu.

**pani Povinská** – bola určená zhromažďovať informácie o výdavkoch občianskej rady. Sumarizovať zúčtované položky tak, aby mala rada prehľad o svojich výdavkoch (za mesto bude mať účtovníctvo na starosti pani Áčová). Podujatia si budú zúčtovavať osoby, ktoré budú akciami poverené a následne celé vyúčtovanie odovzdajú p. Povinskej , ktorá bude doklady archivovať.

**pán Teicher** - zabezpečí, aby všetci členovia rady odoberali maily zo spoločnej skupiny orradvan@googlegroups.com.

**pán Teicher** – má na starosti vecnú cenu pre autora loga občianskej rady

**pán predseda Hanko** - pripomenie poslancom sľub z minulého stretnutia rady. Páni poslanci p. Gajdošík a p. Smädo sa zaviazali zvolať stretnutie obyvateľov ohľadom vandalizmu okolo Barczyovského kaštieľa. Pán Gajdošík sľubil aj upratanie pozemku aktivačnými pracovníkmi. Členovia navrhli, aby žiadosť bola písomná, keďže sa dá vydokladovať, že občianska rada urgovala riešenie problému.

**pani Lapinová** - odskenovanie listu od občana p. Ružinyho a odoslanie ho ostatným členom rady. Autorovi listu zašle odpoveď.

**pán Lietava** - požiada mesto o vyriešenie problému s bilboardami popri múre na chodníku z Radvane do Europa Shopping Center.

**Pani Karová** – do vývesných tabúľ umiestni informácie o turistickom krúžku, detskom karnevale a zasadnutiach občianskej rady.

**Pán Hanko** – vypracuje výročnú správu, potrebnú na odovzdanie VMČ

**všetci členovia** - do budúceho stretnutia premyslieť aktualizáciu investičného plánu -

prípadnú zmenu priorít

Najbližšie stretnutie občianskej rady sa stanovilo na 2.2. 2016 o 18,00 hod. v budove SZU na Bernolákovej ulici.

Zapisovateľ: Tomáš Teicher

Predseda: Daniel Hanko

Dňa 12.1.2016 v Banskej Bystrici